text: Ключови думи: Баневи, имот, Бургас, частен съдебен изпълнител, публичен търг, Балкантурист, АКБ форест
  Производствен имот на бизнес семейството Николай и Евгения Баневи в Южната промишлена зона на Бургас е обявен за публична продажба от частен съдебен изпълнител. Той е с площ 1364 кв.м с построена в него сграда. Продава се заради дългове на дружеството "Хелио турс", принадлежащо на двамата съпрузи. Взискател по делото е софийската фирма "Пластон 21". Обявената начална цена за обекта е 76 320 лв.
  Преди години имотът е бил на "Балкантурист", като впоследствие е приватизиран от "АКБ Форест" (приватизационния фонд, създаден от Банев). В него се намират халета с цехове и складове на поделението на бившата държавна туристическа фирма в Созопол.
  В момента теренът е потънал в бурени, а производствените постройки са разбити и в окаяно състояние.
  На място екипът ни видя и старо обявление за публична продажба от същия частен съдебен изпълнител с дата от октомври 2019 г. Работещи в околните складове и предприятия коментират, че вече са правени няколко опита порутеният имот да бъде продаден, но всички били неуспешни. Вероятно и този път няма да му се намери купувач.
  В момента срещу Баневи тече наказателен процес за пране на пари и данъчни измами. Антикорупционната комисия поиска отнемане на незаконно придобито по Черноморието имущество от бизнес семейството на обща стойност от над 140 млн. лв.